Mistä on kyse? Angelo Esposito pukee ensi kaudella Pelicans-nutun ylleen

Viime keväänä JYPille jääkiekon SM-liigan finaaleissa taipunut Lahden Pelicans on tehnyt yhden vuoden sopimuksen Angelo Espositon kanssa.

Keskushyökkääjänä pelaava 23-vuotias Esposito on Pittsburgh Penguinsin kesän 2007 ensimmäisen kierroksen varaus. Esposito vietti viime kauden AHL:ssä San Antoinio Rampagen ja Texas Starsin riveissä tehden 54 ottelussa tehot 7+14=21.

- Hän on todella taitava ja hyvin liikkuva keskushyökkääjä. Nuorella miehellä on huimat meriitit junnusarjoissa aina maailmanmestaruutta myöten. Aikuisten sarjoissa on kukkaan puhkeaminen vähän kestänyt, mutta jospa me pystyttäisiin siinä asiassa auttamaan, Pelicansin valmentaja Kai Suikkanen kertoo Pelicansin verkkosivuilla.

Pelicans menetti viime kauden jälkeen tehohyökkääjänsä Justin Hodmanin (Metallurg Magnitogorsk) ja Ryan Laschin (Anaheim Ducks), joten kanadalaissentterin sopimus tuli lahtelaisille hyvään saumaan.

Esposito on juhlinut Kanada-paidassa nuorten maailmanmestaruutta ja takonut kovia tehoja juniorisarjoissa. Esposito vakuutti Pittsburghiin kykyjenetsijät QMJHL:ssä kaudella 2006-07 keräten 60 ottelussa 27+52=79 tehopistettä.